b'\n_START_ARTICLE_\nXiquets de Vila-seca\n_START_SECTION_\nPrimera etapa (1991\xe2\x80\x931999)\n_START_PARAGRAPH_\nLa idea de formar una colla castellera a Vila-seca, en una pla\xc3\xa7a sense cap tradici\xc3\xb3, sorg\xc3\xad davant la iniciativa d\'alguns membres de la secci\xc3\xb3 local de la Creu Roja i r\xc3\xa0pidament es va estendre pels sectors juvenils del poble i el projecte quall\xc3\xa0. Es cre\xc3\xa0 una t\xc3\xa8cnica amb Pedro S\xc3\xa0nchez "Pedr\xc3\xadn" com a cap de colla, l\'\xc3\xbanic membre que havia fet castells abans. Paral\xc2\xb7lelament es cre\xc3\xa0 la junta directiva on el primer president fou Jordi Pintado, s\'elaboraren els estatuts i s\'assol\xc3\xad l\'entrada a la Coordinadora de Colles Castelleres de Catalunya. Fins a la primera actuaci\xc3\xb3, els assajos foren diaris i se celebraren al pavell\xc3\xb3 poliesportiu municipal. S\'escoll\xc3\xad com a color de camisa el color blau turquesa, per ser el color de la bandera vila-secana, i cada camisa llu\xc3\xafa brodat a la butxaca l\'escut del poble._NEWLINE_La primera actuaci\xc3\xb3 tingu\xc3\xa9 lloc el 17 de gener de 1991, durant els actes de la Festa Major de Sant Antoni, a la pla\xc3\xa7a de l\'esgl\xc3\xa9sia de Vila-seca. Despr\xc3\xa9s d\'un discurs previ de representants de la colla i de l\'alcalde Joan Maria Pujals, comen\xc3\xa7\xc3\xa0 la diada. Enmig d\'una gran expectaci\xc3\xb3, s\'al\xc3\xa7\xc3\xa0 el primer castell de la colla, un 4 de 5 descarregat i seguiren amb un 3 de 5 net. Despr\xc3\xa9s s\'al\xc3\xa7aren dos pilars de 4 simultanis, un coronat amb la bandera de Vila-seca i l\'altra amb la catalana, i acabaren amb un pilar de 4 al balc\xc3\xb3 de l\'ajuntament. El primer castell de 6, un 4 de 6, s\'assol\xc3\xad durant les festes decennals de Valls, el 3 de febrer de 1991. Per Pasqua del mateix any, a l\'ermita de la Pineda, van descarregar el primer 3 de 6, i per Sant Isidre a Vila-seca assoliren el 4 de 6 amb l\'agulla, el 5 de 5 i el pilar de 4 per sota. A principis de juliol i despr\xc3\xa9s de diversos intents fallits assoliren el 2 de 6. Per la Festa Major d\'estiu, el 3 d\'agost, s\'intent\xc3\xa0 el primer 3 de 7 de la colla, per\xc3\xb2 el castell caigu\xc3\xa9 quan nom\xc3\xa9s mancava fer l\'aleta. Per Sant Isidre de 1992 hi hagu\xc3\xa9 dos nous intents de 3 de 7, per\xc3\xb2 tots dos feren llenya quan faltava poc per coronar.\n_START_SECTION_\nRefundaci\xc3\xb3 (2014)\n_START_PARAGRAPH_\nEl 13 de gener del 2014, la colla va ser aprovada per la junta de la Coordinadora de Colles Castelleres de Catalunya com a \xc2\xabcolla en formaci\xc3\xb3\xc2\xbb.'